DECLARACIÓ DE LA XARXA CONTRA ELS TANCAMENTS I LA PRECARIETAT SOBRE L'ESTATUT DE CATALUNYA

El passat 30 de setembre, el Parlament de Catalunya va aprovar el projecte de reforma de l'Estatut d’Autonomia de Catalunya. L'actual projecte ha estat elaborat durant més de 18 mesos pels experts dels partits, sense una autèntica participació de la ciutadania de Catalunya, amb l'objectiu d'impedir que, després d'un procés de debat i mobilització, es poguessin trencar els límits de la Constitució monàrquica i presó de pobles que significa l'actual. 

Efectivament, els ponents s'han autocensurat en adaptar tot el seu articulat als marges que estableix la Constitució espanyola. Per tant, el projecte d'Estatut, en allò essencial, significa només un limitat avanç sobre l'autogovern actual, però segueix negant el dret a l'autodeterminació del poble de Catalunya, i no es dota (art. 25) de les competències necessàries per combatre els problemes que tenim els treballadors i treballadores, com són el tancament d'empreses, les deslocalitzacions de les multinacionals, els xantatges per rebaixar salaris, la precarietat, els baixos salaris i les baixes pensions (que en alguns casos són de 288 euros/mes), l'aplicació de la Llei concursal, la privatització dels serveis públics, etc.

A pesar del caràcter tan limitat d'aquesta reforma, els sectors més centralistes i reaccionaris de l'Estat, encapçalats pel PP i els barons del PSOE, amb la col·laboració de la Corona, la jerarquia militar, la patronal  i les cúpules estatals de CCOO  i UGT, estan orquestrant una campanya contra Catalunya  «pel perill que es trenqui Espanya». Aquesta situació també l'aprofita Zapatero per incomplir el seu compromís que donaria suport al projecte d'Estatut que aprovés el Parlament de Catalunya, proposant cada dia que passa noves rebaixes, fins a arribar a voler-lo deixar «net com una patena». Nosaltres defensem que només el poble de Catalunya pot decidir sobre el seu propi futur, i neguem tota legitimitat a les Corts per poder modificar aquesta proposta d'Estatut o qualsevol altra decisió sobirana del poble de Catalunya.

Nosaltres, com a Xarxa contra els Tancaments i la Precarietat, en l'àmbit laboral i social que ens correspon, defensem un Estatut que pugui donar satisfacció a les necessitats que tenen els treballadors de Catalunya, i que sigui un estímul en les seves reivindicacions per al conjunt dels treballadors de l'Estat espanyol:

*  Que impedeixi les deslocalitzacions i que, en cas que les multinacionals no s'hi avinguin, les obligui a retornar les subvencions rebudes i la Generalitat intervingui l'empresa.

*  Que prohibeixi els contractes precaris, posi fi a l'abús laboral de les ETTs i «empreses de serveis» i acabi amb les subcontractacions en cadena.

*  Que estableixi un salari mínim interprofessional que arribi al 60 % del salari mitjà i que garanteixi que cap pensió estigui per sota del salari mínim.

*  Que fixi les 35 hores setmanals sense reducció salarial, per crear ocupació digna i estable. 

* Que garanteixi la no-discriminació dels treballadors immigrants en l'exercici ple dels drets socials, laborals i polítics. 

*  Que garanteixi un ensenyament i una sanitat públics realment de qualitat, sense destinar els recursos públics a les subvencions i els concerts amb el sector privat.

*  Que garanteixi un parc públic d'habitatges de lloguer i que penalitzi de manera dràstica l'especulació immobiliària i la tinença d'habitatges buits en mans d'especuladors.

*  Que implanti un sistema fiscal realment progressiu, en què qui més tingui sigui qui més pagui. 

XARXA CONTRA ELS TANCAMENTS I LA PRECARIETAT